LIETUVOS RESPUBLIKOS SEIMO KANCELIARIJOS
TEISĖS DEPARTAMENTAS

IŠVADA

DĖL LIETUVOS RESPUBLIKOS PRIVAČIOS DETEKTYVINĖS VEIKLOS

ĮSTATYMO PROJEKTO

2015-04-14 Nr. XIP-4305(3)

Vilnius

Įvertinę projekto atitiktį Konstitucijai, įstatymams, teisėkūros principams ir juridinės technikos taisyklėms, teikiame šias pastabas:

Tikslintini tikėtini įstatymo priėmimo metai.

Sunumeruotina projekto 6 straipsnio 1 dalis.

Projekto 7 straipsnio 1 dalyje minimas privačios detektyvinės veiklos paslaugų suteikimas „vienkartinai“, o to paties straipsnio 3 ir 6 dalyse – „vieną kartą“.

Projekto 7 straipsnio 5 dalies paskutinysis sakinys atkartoja 4 dalies paskutinįjį sakinį ir vertintinas kaip perteklinis, kadangi 5 dalyje kalbama apie 3 dalyje nurodytus asmenis, kurie patenka į 1 dalyje nurodytų asmenų ratą, apie kuriuos kaip tik ir kalbama 4 dalyje.

Be to, 7 straipsnio 5 dalies paskutiniojo sakinio žodis „pateikdamas“ keistinas žodžiu „pateikia“.

Projekto 7 straipsnio 6 dalis redaguotina:

joje kitaip, nei 5 dalyje, įvardijami 3 dalyje nurodyti asmenys (t. y. išsamiai, o ne duodant nuorodą į 3 dalį);

šie asmenys apibūdinami kitokiais žodžiais, nei 3 dalyje;

projekto trečiasis skirsnis įvardytinas ne skaičiumi, o žodžiu.

Projekto 8 straipsnio 1 dalies 6 punkto skaičiai ir žodis „3, 4, 5, 6, 7 ir 8“ keistini skaičiais ir žodžiu „3, 4, 5, 6, 7 ar 8“.

Svarstytina, ar projekto 8 straipsnio 2 dalies 3 punkto nuostata, kad priežiūros institucijai informaciją, ar privačiu detektyvu siekiantis tapti asmuo piktnaudžiauja psichotropinėmis, narkotinėmis, toksinėmis medžiagomis ar alkoholiu, pateikia asmens sveikatos priežiūros įstaigos, neturėtų būti redaguojama, sukonkretinant sąvoką „asmens sveikatos priežiūros įstaigos“ arba ją pakeičiant kitu minėta informacija disponuojančiu subjektu.

Projekto 12 straipsnio 1 dalies pirmojo sakinio žodis „pasiūlymą“ keistinas žodžiu „siūlymą“ (plg. su projekto 11 straipsnio 1 dalies pirmuoju sakiniu).

Be to, suderintinos projekto 11 ir 12 straipsnių pirmųjų dalių antrųjų sakinių formuluotės (pranešama „privačiam detektyvui“ ar „asmeniui“, „raštu“ ar nebūtinai).

Projekto 12 straipsnio 2 dalies 8 punkte nėra laikomasi projekto 2 straipsnio 2 dalyje įtvirtintos santrumpos „paslaugų teikimo sutartis“.

Projekto 12 straipsnio 2 dalies 9 punkte du kartus prieš žodžius „detektyvinės veiklos“ įrašytinas žodis „privačios“; 12 straipsnio 5 dalies paskutiniame sakinyje prieš žodžius „detektyvinės veiklos“ įrašytinas žodis „privačios“; 12 straipsnio 6 dalyje prieš žodžius „detektyvine veikla“ įrašytinas žodis „privačia“; 23 straipsnio 1 dalies 2 punkte prieš žodžius „detektyvinės veiklos“ įrašytinas žodis „privačios“.

Diskutuotina, ar projekto 13 straipsnio 1 dalies 3 punkte po Europos Sąjungos valstybės narės nereikėtų paminėti ir Europos ekonominės erdvės valstybės.

Projekto 15 straipsnio 4 dalyje du kartus prieš žodžius „privatus detektyvas“ įrašytini žodžiai „individualiai veikiantis“.

Projekto 15 straipsnio 4 dalyje ir 17 straipsnio 4 dalyje teigiama, kad individualiai veikiantis privatus detektyvas ir privačių detektyvų grupė turi teisę samdytis darbuotojų. Ir nors projekto 2 straipsnio 1 dalis tai leidžia, analogiškos nuostatos nėra straipsniuose, reguliuojančiuose privačių detektyvų bendrijos veiklą.

Projekto 16 straipsnio 3 dalyje patikslintina, kieno pavadinimas turi būti nurodytas iškaboje. Pažymėtina, kad reikalavimas turėti pavadinimą, remiantis projekto nuostatomis, nėra taikomas individualiai veikiančiam privačiam detektyvui.

Projekto 17 straipsnio 3 dalyje teigiama, kad „privatūs detektyvai, veikdami kaip privačių detektyvų grupė, turi teisę susitarti dėl bendro privačios detektyvinės veiklos paslaugų teikimo su individualiai veikiančiais privačiais detektyvais pagal šio įstatymo 15 straipsnio 3 dalį.“ Tačiau analogiškos nuostatos nėra straipsniuose, reguliuojančiuose privačių detektyvų bendrijos veiklą, nors projekto 15 straipsnio 3 dalyje individualiai veikiančio privataus detektyvo teisė sudaryti privačių detektyvų tarpusavio susitarimus dėl privačios detektyvinės veiklos paslaugų teikimo su privačių detektyvų bendrija ir yra numatyta.

Projekto 21 straipsnyje trūksta 6 punkto.

Projekto 23 straipsnio 1 dalies 7 punkte minima tikimybė pažeisti įstatymus, tačiau tokia tikimybė nėra minima 6 punkte.

Projekto 23 straipsnio 2 dalies 2 punkte minima grėsmė „žmonių“ gyvybei ir sveikatai, o projekto 8 straipsnio 1 dalies 10 punkte ir 12 straipsnio 2 dalies 6 punkte – grėsmė „asmenų“ gyvybei ir sveikatai. Pastarosiose nuostatose taip pat minima ir grėsmė viešajai tvarkai ir visuomenės saugumui, kuri nepaminėta 23 straipsnio 2 dalies 2 punkte.

Viso projekto tekste vartojama sąvoka „privataus detektyvo veiklos pažymėjimas“, išskyrus 27 straipsnio 1 dalies 6 punktą, kur du kartus pavartota sąvoka „privačios detektyvinės veiklos pažymėjimas“.

Projekto 27 straipsnio 2 dalies antrojo sakinio žodis „sąrašas“ keistinas žodžiu „sąrašai“.

Departamento direktorius Andrius Kabišaitis

A. Jatkevičius, tel. (8 5) 239 6873, el. p. antanas.jatkevicius@lrs.lt